Author: administrator
Last saved by: viktoria.radvanska
Company: Abyss

Predkladacia správa

Informácia o účasti SR na summite o Východnom partnerstve v Prahe dňa 7. mája 2009 sa predkladá na rokovanie vlády SR na základe uznesenia vlády SR č. 347/2009 zo dňa 6.5.2009. Vzhľadom na svoj charakter informácia nebola predložená na medzirezortné pripomienkové konanie.
            Dňa 7. mája 2009 sa uskutočnil summit k Východnému partnerstvu za účasti hláv štátov/predsedov vlád 27 krajín EÚ a šiestich štátov – partnerských krajín (Ukrajina, Moldavsko, Bielorusko, Arménsko, Gruzínsko a Azerbajdžan). Slovenská delegácia bola vedená predsedom vlády SR Robertom Ficom. Na summite bolo oficiálne zahájené Východné partnerstvo ako nová iniciatíva Európskej únie. 
Zasadnutie hláv štátov/predsedov vlád sa uskutočnilo v rámci dvoch plenárnych zasadaní, ktorých hlavnými témami boli nasledovné otázky vzťahujúce sa k Východnému partnerstvu: nové ambiciózne partnerstvo, legislatíva a aproximácia hodnôt s EÚ, hlbšia bilaterálna spolupráca, dôležitosť regionálnej spolupráce, energetická spolupráca a tranzitné cesty, vízové otázky a mobilita, výzvy a možnosti ekonomickej spolupráce. 
Hlavy štátov a vlád ČK EÚ a partnerských krajín na summite prijali Spoločnú deklaráciu, ktorá obsahuje hlavné ciele, princípy a stanoví všeobecný rámec ďalšieho postupu spolupráce, s cieľom jej zintenzívnenia na multilaterálnej a bilaterálnej úrovni. Text deklarácie obsahuje spoločné vyhlásenie o povýšení vzťahu medzi EÚ a východnými partnermi na novú úroveň - ambiciózne partnerstvo. Východné partnerstvo bude založené na rešpektovaní základných hodnôt, vrátane demokracie, právneho štátu a dodržiavania ľudských práv, ako aj zásad medzinárodného práva, trhového hospodárstva, udržateľného rozvoja a dobrej správy vecí verejných. Východné partnerstvo bude vychádzať z Európskej susedskej politiky a nadviaže na existujúce dvojstranné zmluvy. 
Slovenská republika považuje Východné partnerstvo za evolučný krok vo východnej susedskej politike Európskej únie, ktorý prinesie významné posilnenie politiky EÚ vo vzťahu k jej východným partnerom.  
Vzhľadom na geografiu a históriu je SR zároveň jednou z členských krajín únie, ktorá môže z pretváraného a pretvoreného východného susedstva najviac profitovať – politicky, bezpečnostne aj ekonomicky. Východné partnerstvo je cestou vedúcou k modernizácii cieľových krajín, k ich stabilizácii a odstraňovaniu bariér ekonomickej spolupráce aj vo vzťahoch medzi ľuďmi.